Florian Wirtz

Florian Richard Wirtz (s. 3. toukokuuta 2003 Pulheim) on saksalainen jalkapalloilija, pelipaikaltaan hyökkäävä keskikenttäpelaaja. Hän edustaa Englannin Valioliigassa pelaavaa Liverpoolia ja kuuluu myös Saksan jalkapallomaajoukkueeseen.
Seurajoukkueura.
Wirtz siirtyi Kölnin juniorijoukkueesta Leverkusenin junioreihin vuonna 2020. Hän pelasi ensimmäisen ottelunsa Leverkusen edustusjoukkueessa oltuaan avauskokoonpanossa Bundesliigan ottelussa Werder Bremeniä vastaan 18. toukokuuta 2020. Ensimmäisen maalinsa hän teki bundesliigaottelussa Bayern Müncheniä vastaan 6. kesäkuuta 2020. Hän pelasi kauden aikana seitsemän bundesliigaottelua, joista kolme avauskokoonpanossa, ja yhden ottelun Eurooppa-liigassa.
Wirtz pelasi kaudella 2020–2021 Bundesliigassa 29 ottelua, joista 25:ssä hän oli avauskokoonpanossa. Hän teki viisi maalia ja antoi kuusi maalisyöttöä. Eurooppa-liigassa pelaamissaan seitsemässä ottelussa hän sekä teki että syötti kaksi maalia. Kaudella 2021–2022 hän pelasi Bundesliigassa 24 ottelua, joista kahta vaille kaikki avauskokoonpanossa. Hän teki elo-syyskuussa maalin neljässä peräkkäisessä liigaottelussa; näistä kolmessa hän antoi myös maalisyötön. Hän teki kauden aikana kaikkiaan seitsemän maalia ja antoi kymmenen maalisyöttöä. Eurooppa-liigassa pelaamissaan kuudessa ottelussa hän teki kolme ja syötti neljä maalia.
Wirtz oli eturistisidevamman vuoksi sivussa kentiltä maaliskuun puolivälistä joulukuun alkuun 2022. Hän pelasi kaudella 2022–2023 kaikkiaan 17 bundesliigaottelua, joista 11 avauskokoonpanossa, ja teki yhden maalin ja antoi kuusi maalisyöttöä. Eurooppa-liigassa pelaamissaan kahdeksassa ottelussa hän teki kolme ja syötti kaksi maalia. Kaudella 2023–2024 hän pelasi 32 liigaottelua, joista 26 avauskokoonpanossa, ja teki 11 maalia ja antoi 12 maalisyöttöä. Huhtikuussa hän teki hattutempun Werder Bremeniä vastaan. Hän voitti liigamestaruuden ja teki mestaruuteen päättyneessä Saksan cupissa kolme maalia kuudessa ottelussa. Eurooppa-liigassa Leverkusen ylsi loppuotteluun ja Wirtz pelasi 11 ottelua ja teki neljä sekä syötti neljä maalia. Kotiottelussa Qarabağia vastaan hän teki maalin ja antoi kolme maalisyöttöä.
Wirtz pelasi kaudella 2024–2025 Bundesliigassa 31 ottelua, joista avauskokoonpanossa 25 peliä. Hän teki kymmenen maalia ja antoi 13 maalisyöttöä. Hän teki kaksi maalia kummassakin Borussia Mönchengladbachia vastaan pelatussa ottelussa. Mestarien liigan yhdeksässä ottelussa hän teki kuusi maalia. Hän teki kaksi maalia liigavaiheen otteluissa Feyenoordia ja FC Red Bull Salzburgia vastaan.
Kauden 2024–2025 päätyttyä Wirtzin ilmoitettiin siirtyvän Englannin Valioliigassa pelaavaan Liverpooliin yhdellä kaikkien aikojen suurimmalla siirtosummalla, joka voi erilaisten optioiden täyttyessä nousta jopa 150 miljoonaan euroon, mikä tekisi siitä kaikkien aikojen kolmanneksi kalleimman siirron.
Maajoukkueura.
Wirtz pelasi kolme pudotuspeliottelua Saksan voittaessa alle 21-vuotiaiden Euroopan-mestaruuden 2021. Hän teki Saksan molemmat maalit välierässä Alankomaita vastaan.
Wirtz valittiin Saksan A-maajoukkueeseen ensimmäisen kerran maaliskuussa 2021. Ensimmäisen A-maaottelunsa hän pelasi MM-karsintaottelussa Liechtensteinia vastaan saman vuoden syyskuussa. Hän pelasi Saksan kaikki viisi ottelua EM-kilpailuissa 2024, näistä kolmessa hän oli avauskokoonpanossa. Hän teki maalin alkulohko-ottelussa Skotlantia ja puolivälierässä Espanjaa vastaan. Syyskuun 2025 puoliväliin mennessä hän on pelannut 33 A-maaottelua ja tehnyt niissä kahdeksan maalia. A-maaotteluista neljä on kuulunut vuonna 2021 pelattuihin MM-karsintoihin.